**СТАРЫ МЛЫНАР**

**Казка**

Максім быў малодшым сынам у вялікай сялянскай сям'і. Старэйшыя браты ўжо ажаніліся і аддзяліліся. Сям'і засталося мала зямлі.

— Дай мне якое добрае рамяство, тады я і без надзелу змагу пражыць, — аднойчы сказаў бацьку Максім.

За вёрст пятнаццаць ад вёскі ўверх па рацэ стаяў стары млын, на якім працаваў немалады ўжо адзінокі млынар. Яму, напэўна, быў патрэбны вучань ці памочнік, але людзі баяліся аддаваць туды дзяцей, бо казалі, што млынар знаецца з нячыстай сілай.

— Знаецца ці не, але рамяству ён мяне зможа навучыць? — спытаў Максім.

— Чаму ж не? Млынар ён слынны.

Назаўтра пад вечар яны ўжо былі ля млына.

Ім насустрач выйшлі два чорныя каты і ўтаропіліся ў іх зялёнымі вачыма. На дах млына ўзляцеў чорны певень, залапатаў крыламі і закукарэкаў.

— Вось бачыш? — ціха шапнуў бацька. — Вадзяныя духі чорны колер любяць.

Тут з'явіўся і сам гаспадар, дзядзька Тодар, яшчэ дужы стары, валасы і вусы якога былі нібы прысыпаны мукой. Нічога пэўнага ён бацьку не паабяцаў, сказаў толькі:

— Прыязджай праз месяц, паглядзім, ці здатны твой сын да нашай справы.

Грошай ён з бацькі не ўзяў, але і сам плаціць пакуль што адмовіўся. Максім павінен быў працаваць толькі за харчы. Бацька хутка развітаўся і паехаў.

— Ну, хадзем вячэраць, — запрасіў Максіма дзядзька Тодар, — надвор'е цёплае, распалім вогнішча на беразе.

Максім следам за гаспадаром узышоў на высокі бераг, дзе ўжо было падрыхтавана галлё для вогнішча.

— Ты распальвай, а я пакуль схаджу зазірну ў свой нераток, — сказаў дзядзька Тодар. —Толькі будзь асцярожны: тут, пад берагам, віры глыбокія.

Калі вогнішча запалала, Максім лёг каля яго на зямлю.

Ласкава свяцілі зоркі. Максіму здалося, што з таго боку, куды пайшоў Тодар, раздаюцца нейкія галасы і ціхі смех, падобны на русалчын. Ён сам не заўважыў, як заснуў.

Калі прачнуўся, вогнішча ўжо дагарала. Дзядзька Тодар пёк на вуголлях рыбу. Максім падхапіўся:

— I як гэта я заснуў? Даруйце, дзядзька Тодар!

— Нічога, сёння ты здарожыўся, стаміўся. А вось заўтра з самай раніцы будзе шмат работы. Жніво закончылася, людзі павязуць збожжа на млын.

Яны павячэралі і пайшлі спаць у будан каля млына, дзе жыў улетку дзядзька Тодар. Раніцай Максіма разбудзіў стук колаў. Тодар быў ужо на нагах. Яны хуценька паснедалі, і пачалася работа.

Максім цягаў мяшкі са збожжам, ссыпаў іх у жорны, потым напаўняў мяшкі мукою. Ён уважліва слухаўТодара — якія жорны для буйнога памолу, якія для дробнага, якія для жыта, якія для проса — і не раз лавіў яго добразычлівы позірк.

Недзе ў абед прыехала дзіўная падвода. Каня паганяла мажная кабета і бесперапынна лаяла свайго мужыка, які салодка спаў сярод мяшкоў.

— П'яніца, лайдак, абібок, гультай, валацуга! Каб цябе трасца трэсла кожны раз, як ты збіраешся завярнуць у карчму!

На краі воза сядзела дзяўчына з доўгай чорнай касой, з чырвонымі шклянымі завушнічкамі, што ярка гарэлі на сонцы. Максім міжволі загледзеўся на яе.

Між тым кабета расштурхала свайго мужыка і загадала яму несці мяшкі са збожжам на млын.

Ён узваліў на спіну вялізны мяшок, але праз некалькі крокаў паслізнуўся і паваліўся. Тады кабета сама падхапіла мяшок і павалакла яго.

— Дайце, я дапамагу вам, цётачка, — прапанаваў Максім.

— Адыдзіся, — адказала яму кабета. — Ведаю я вас, млынароў. Тры шкуры потым за гэтую дапамогу з нас здзераце.

Максім моўчкі адступіўся, да таго ж гаспадар, паляжаўшы на зямлі, канчаткова прачнуўся і сам занёс на млын астатнія мяшкі.

Да вечара работы было многа, а як сцямнела, дзядзька Тодар і Максім зноў пайшлі на высокі бераг. Яны ўжо размаўлялі так, нібы былі знаёмы не дзень, а год.

— Добра, што я цябе ўзяў, — казаў дзядзька Тодар. — Маеш спрыт і цікавасць да нашай справы. Добрым млынаром будзеш.

Максім шчасліва ўсміхаўся і распытваў дзядзьку аб сакрэтах млынарства. Успомнілі падзеі сённяшняга дня, прыгадалі і кабету, што сама хацела несці мяшкі на млын.

— Не дай Бог такую жонку, — уздыхнуў Тодар. — Ці цешчу. А вось дачка ў яе зусім іншая — ціхая, рахманая.

Дзядзька раптам замаўчаў, пільна ўглядаючыся кудысьці за вогнішча. Максім таксама падняў вочы і ўбачыў тую, пра каго яны пачалі гаварыць, — прыгажуню з чорнай касой і завушнічкамі-агеньчыкамі. Яна церабіла край стракатай хусткі.

— Я прыйшла да вас, каб папрасіць прабачэння за маю маці... Маю мачыху... Яна пакрыўдзіла вас. Для ее проста асалода — кагосьці пакрыўдзіць.

— Хадзі бліжэй, дачушка, сядай ля вогнішча, зараз будзем вячэраць, — сказаў дзядзька Тодар.

— Не, не, я толькі на хвіліначку, папрасіць прабачэння.

— Ды кінь ты, не хвалюйся так, я на млыне розных людзей сустракаю. Сядай, сядай. Як клічуць цябе?

— Антося.

Гэтае імя прагучала для Максіма як музыка. Тодар частаваў Антосю рыбай, бульбай, яблыкамі, распытваў пра сям'ю. Максіму таксама вельмі хацелася падтрымаць размову, але ён не мог — язык нібы прысох да паднябення. Нарэшце ён наважыўся:

— Дзядзька Тодар, можна, я скрыпачку прынясу? Я яе з дому ўзяў.

— Дык ты яшчэ і музыка? Давай нясі. Чаму ж не? Максім хутка знайшоў у будане сярод свайго няхітрага скарбу маленькую скрыпачку, загорнутую ў матчыну хустку, і прынёс яе да вогнішча. Іграў ён прыгожыя сумныя песні сваёй галасістай вёскі, якіх наслухаўся з дзяцінства. I ўсё чакаў, каб Антося падхапіла знаёмую мелодыю і заспявала разам з яго скрыпкай. Апе першы пачаў Тодар:

Там, каля млына,

Вада круціла...

Тут ужо ўступила Антося:

А дзе ж тая дзяўчыначка,

Што мяне любіла?

Яны праспявалі яшчэ некалькі песень, і Антося, уздыхнуўшы, сказала:

— Як добра ў вас! Ніхто не сварыцца, не лаецца...

— Давай весялей, Максім, а то наша госця нешта засумавала. Максім зайграў прыпеўкі, дзядзька Тодар падпяваў:

Ішлі Тодар з Тадораю, Знайшлі лапаць з абораю.

Я — Тодар, ты — Тадора.

Табе лапаць, мне абора!

— Ну, годзе, годзе, — сказаў Тодар і махнуў рукой. — Мы павінны падумаць, Максім, як даставіць нашу госцю дадому. Цёмна ўжо.

— Не хвалюйцеся, дзядзечка, наш хутар блізка, рукой падаць, — і Антося паказала на недалёкі агеньчык на ўзгорку. —Да таго ж, калі я дзесьці позна забаўлюся, бацькі выпускаюць з двара сабаку. Ён такі разумны, без мяне ні за што не вернецца. Во чуеце, бяжыць?

Сапраўды, чуўся брэх сабакі.

— Ну, дзякуй вам за ласку, я пайшла дадому. I Антося нібы растала ў паветры.

Наступныя дні Максім працаваў старанна, але быў маўклівы. Антося стаяла перад яго вачамі. "Хоць бы яе ўбачыць, — думаў ён, — хоць бы ўбачыць".

Ён схіліўся над жорнамі і раптам пачуў вясёлы голас дзядзькі Тодара:

— Антосечка, добры дзень! Якім чынам ты тут апынулася? Максім глянуў — Антося стаяла каля млына.

— У нядзелю мае бацькі ладзяць вечарынку. У нас ёсць і гармонік, і бубен, і нават двое цымбал, а вось скрыпкі няма. Ці не згодзішся ты, Максім, прыйсці да нас са скрыпкай? I вас, дзядзечка. запрашалі, — яна пакланілася Тодару.

— Дзякуй, дачушка, стары я ўжо, каб па вечарынках хадзіць. А Максім, калі хоча, хай ідзе.

— Я прыйду, — сказаў Максім.

I вось нарэшце ён на запаветным хутары. Хата вялікая, стол і лавы стаяць каля сцен, каб было больш месца для танцаў. Яго сустракае сама Антося ў вышываным фартушку, чырвоныя каралі — нібы россып зор. Ён садзіцца побач з іншымі музыкамі, і пачынаюцца полькі і кадрылі, ад якіх мігціць у вачах.

Калі моладзь стамілася, музыкі адклалі інструменты, сталі думаць, у што гуляць.

— У "Яшчура", у "Яшчура", — закрычалі ўсе. Дзяўчаты і хлопцы сталі асобна. Выбралі хлопца, які павінен быў пачаць гульню.

— Сядзіць яшчур у арэхавым кусце... Арэшкі лушчыць, вочкі плюшчыць, жаніцца хоча...

Тут усе хлопцы сарваліся з месца і пачалі ганяцца за дзяўчатамі. Максім бачыў адну Антосю. Ды і яна не надта ўцякала ад яго. Толькі ён злавіў яе за плечы і павярнуў тварам да сябе, як стукнулі дзверы, і голас мачыхі салодка праспяваў:

— О, якія госці да нас! Антося, хадзі хутчэй сюды!

Гульня была сапсавана. Максім азірнуўся — у дзвярах стаяў пан Гадзюкевіч і не зводзіў вачэй з Антосі. Максім вымушаны быў адпусціць Антосю, і яна падышла да бацькоў.

Вечарынка працягвалася, але яна стала такой сумнай. Гадзюкевіч, як той клешч, прыліп да Антосі і не адыходзіў ад яе ні на крок.

Як толькі можна стала, Максім пайшоў дадому. Зноў пачалася праца, старанная, але маўклівая. Аб Антосі нічога не было чуваць. I вось аднойчы, калі Тодар паехаў на кірмаш і пакінуў млын на Максіма, Антося з'явілася.

— Я ўцякла з дому, — сказала яна. —Дапамажыце. Што мне рабіць? Мачыха хоча аддаць мяне за Гадзюкевіча...

— А бацька?

— Бацька горш за парабка ў роднай хаце.

Максім уздыхнуў з некаторай палёгкай, але што рабіць і ён не ведаў.

— Пакуль ля млына народу многа, схавайся ў будане. А там, глядзіш, і дзядзька Тодар вернецца, ён што-небудзь параіць.

К вечару людзі разышліся, ні мачыхі, ні пана Гадзюкевіча відаць не было.

— Выходзь, Антося, — гукнуў Максім. — Павячэраем на беразе, дзядзьку Тодара сустрэнем.

Антося выйшла з будана. Максім паглядзеў, ці ўсё падрыхтавана для вогнішча, і пайшоў уніз, да нератка дзядзькі Тодара.

Раптам пачуўся брэх сабакі, і верны сябра Антосі радасна кінуўся да яе. Але за ім паспяшала мачыха, а за ёй ішлі два гайдукі пана Гадзюкевіча.

— Дык вось ты дзе, бессаромніца, бацькоў кінула, жаніха кінула...

— Ён не жаніх мне! Чым за яго ісці, лепей у вір галавой!

— Пойдзеш, міленькая, пойдзеш! Калі ў мяне сіл не хопіць цябе дадому адвесці, вось гэтыя добрыя людзі дапамогуць.

— Не падыходзьце! Я не жартую!

I, перш чым Максім змог дабегчы знізу да стромкага берага, Антося кінулася ў ваду.

— Антося!

Максім, ні імгнення не раздумваючы, кінуўся ўслед за ёй. Ён нырнуў і ўхапіў Антосю за руку. Хацеў выплысці з ёю на паверхню, але вада віравала і цягнула пад бераг. I ён успомніў папярэджанне дзядзькі Тодара, што тут глыбокія віры. Максім ірвануўся яшчэ раз, але рака не выпускала.

I раптам нейкая незразумелая сіла падхапіла яго, вынесла на паверхню, дала глытнуць паветра і панесла ўверх па рацэ. Ён нічога не разумеў, клапаціўся толькі аб адным — каб не выпусціць руку Антосі. Іх занесла за паварот, адкуль ужо не было відаць млына, і яны апынуліся на мелкім месцы ў трыснягах. 3 млына даносіўся лямант мачыхі і суровы голас дзядзькі Тодара:

— Ну што, дабілася свайго? Ідзі дадому, віры адпускаюць сваіх тапельцаў толькі раніцай.

Праз некаторы час Антося і Максім пачулі ўсплёскі вёслаў і ўбачылі човен дзядзькі Тодара.

— Пераапранайцеся хутчэй і сядайце ў човен, — сказаў дзядзька Тодар і даў ім два клуначкі.

За кустамі на беразе было зручна пераапрануцца. Дзядзька Тодар прыгнаў човен да самага берага, прыклаў палец да вуснаў, і Антося з Максімам моўчкі селі ў човен. Дзядзька Тодар даў пару вёслаў Максіму, сам пачаў веславаць на сярэдзіну ракі, і яны павольна паплылі ўверх па цячэнню.

Доўга яны плылі. Нарэшце дзядзька Тодар увёў човен у невялікую затоку і спыніўся там.

— А цяпер адкажыце мне шчыра, — сказаў ён. — Максім, ты кахаеш Антосю? Максім апусціў вочы.

— Пан Бог ведае, як я яе кахаю, але...

— Але ты не можаш даць ёй ні зямлі, ні хаты, ні грошай. Так?

— Так.

— А ты, Антося, кахаеш Максіма?

— Кахаю.

— I пойдзеш за яго замуж, нягледзячы на яго беднасць?

— Пайду.

— Паслухайце мяне. Калісьці і я быў малады і кахаў дзяўчыну, вельмі падобную на Антосю. Яе таксама маці хацела выдаць замуж за пана. Дзяўчына доўга не згаджалася, але ў вір не кінулася, а пайшла з гэтым панам пад вянец і

загубила сваё жыццё. Я не хачу, каб Антосю спаткаў такі ж лес. I цябе, Максім, я палюбіў, як сына. Вось што мне прынесла... рэчка.

Дзядзька Тодар вынуў з кішэні торбачку з прыліплай да яе водарасцю. У торбачцы былі залатыя манеты.

— Вы пойдзеце да бліжэйшага млына, — сказаў дзядзька, — гаспадар прадае яго разам з хатай, я дамовіўся з ім учора на кірмашы. Але раней зойдзеце ў царкву, што сустрэнецца на вашым шляху. Там святар, мой сябра, абвянчае вас, каб ніхто — ні мачыха, ні пан Гадзюкевіч — не мог вас разлучыць.

Максім і Антося слухалі і амаль не маглі даць веры.

— Дзядзька, — нарэшце сказаў узрушаны Максім. — Вы нам вярнулі жыццё, вы нам даравалі шчасце. Чым мы можам аддзячыць вам?

— А ты думаеш, легка ў маім узросце жыць без сям'і, без родзічаў? Цяпер у мяне будуць дзеці, унукі, будзе хата, дзе я стану жаданым госцем. Хіба ж гэтага мала? Ну, бывайце, мне трэба плысці назад.

— Бывайце! — адказалі Максім і Антося. — Мы чакаем вас, дзядзечка, у госці!

Святлана КЛІМКОВІЧ